ЩIалэгъуалэм дапщэщи щапхъэ яхуохъу
Жэпуэгъуэм и 1-м дуней псом щагъэлъапIэ Зи ныбжь хэкIуэтахэм я махуэр. Абы ипкъ иткIэ ди республикэм гуфIэгъуэ зэхуэсхэр щокIуэкI, псапащIэ Iуэхугъуэхэр къыщызэрагъэпэщ.
республикэм, къэралым я ехъулIэныгъэхэм хуэгъэпса лэжьыгъэ купщIафIэхэмкIэ гъэнщIащ пщIэ зиIэ ди нэхъыжьфIхэм я гъащIэр. Хэку зауэшхуэм и илъэсхэм ахэр я псэ емыблэжу щызэуащ фронтым, гуащIэдэкI лэжьыгъэшхуэ щызэфIахащ тылым. КъыкIэлъыкIуэ лъэхъэнэм абыхэм зэфIагъэувэжащ бийм зэхикъута цIыхубэ хозяйствэр, къэрал лъэщ ухуэным я къару куэд ирахьэлIащ. Щалъхуа щIыналъэм, къэралым нэхъыжьыфIхэм хуаIэ лъагъуныгъэ гъунапкъэншэр, шыIэныгъэр, фIэщхъуныгъэр щIалэгъуалэм дапщэщи щапхъэ яхуохъу, ахэр фIым къыхураджэ, езыхэм хуэдэу хэкупсэ нэсу къэхъун папщIэ.
Ветеранхэм ящыщ куэд ноби жыджэру хэтщ республикэм щекIуэкI жылагъуэ Iуэхухэм. Ахэр сэбэпышхуэ мэхъу къытщIэхъуэ щIэблэр екIуу, нэхъыжьхэм яхуэфащэу гъэсэнымкIэ.
Зауэм, лэжьыгъэм, IэщэкIэ ЗэщIэузэда Къарухэм, хабзэхъумэ органхэм я ветеранхэм я Къэбэрдей-Балъкъэр республикэ советым къыбгъэдэкIыу фIыщIэ ин яхузощI зи ныбжь хэкIуэтахэм набдзэгубдзаплъэу яхущыт дэтхэнэми. Ди нэхъыжьхэм гурэ псэкIэ сохъуэхъу я махуэшхуэмкIэ. Узыншагъэ, зэIузэпэщыныгъэ фиIэу куэдрэ фыщыпсэуну мамырыгъэрэ зэгурыIуэныгъэрэ щытепщэ фIыуэ тлъагъу ди Къэбэрдей-Балъкъэрым!
ПщIэ къыфхуэзыщI, КъБР-м и ветеранхэм
я советым и тхьэмадэ ШЫХЪУЭБАХЪУЭ Мухьэмэд.
